BJC ฮุบบ.ลูก “โอสถสภา” ทุ่ม 1.6 พันล้านยกล็อตหุ้น WG พร้อมตั้งโต๊ะเทนเดอร์ฯ 180 บ./หุ้น
BJC ฮุบบ.ลูก "โอสถสภา" ทุ่ม 1.6 พันล้านยกล็อตหุ้น WG พร้อมตั้งโต๊ะเทนเดอร์ฯ 180 บ./หุ้น
23 พ.ย. 2561

บริษัท เบอร์ลี่ ยุคเกอร์ จำกัด (มหาชน) หรือ BJC ระบุว่า บริษัท บิ๊กซี รีเทล โฮลดิ้ง จำกัด (BRH) ซึ่งเป็นบริษัทย่อยทางอ้อมของบริษัทฯ (บริษัทฯ ถือหุ้นใน BRH ทางตรงและทางอ้อมผ่านบริษัทบีเจซี ซูเปอร์เซ็นเตอร์ จำกัด และบริษัท บีเจซี โลจิสติกส์ แอนด์ แวร์เฮ้าส์ จำกัด คิดเป็นร้อยละ 100 ของจำนวนหุ้นทั้งหมด) ได้มีการตกลงซื้อและรับโอนหุ้น บริษัท ไว้ท์กรุ๊ป จำกัด (มหาชน) หรือ WG จำนวนรวมทั้งสิ้น 8,967,818 หุ้น คิดเป็นร้อยละ 50.24 ของหุ้นที่ออกจำหน่ายแล้วทั้งหมดของ WG ในราคาหุ้นละ 180 บาท ซึ่งเป็นราคาที่ตกลงกันระหว่าง BRH และผู้ขายคิดเป็นมูลค่ารวมประมาณ 1,614.2 ล้านบาท
โดยรับซื้อหุ้นจากผู้ขายซึ่งไม่เป็นบุคคลที่เกี่ยวโยงกันของบริษัทฯ ดังต่อไปนี้ (1) บริษัท โอสถสภา จำกัด (มหาชน) หรือ OSP จำนวน 4,171,118 หุ้น (คิดเป็นสัดส่วนร้อยละ 23.37 ของหุ้นที่ออกจำหน่ายแล้วทั้งหมดของ WG) (2) บริษัท เอ็ม ดี เอ็กซ์ แอสเซท จำกัด จำนวน 1,570,200 หุ้น (คิดเป็นสัดส่วนร้อยละ 8.80 ของหุ้นที่ออกจำหน่ายแล้วทั้งหมดของ WG)
รวมทั้ง (3) ผู้ถือหุ้นรายย่อยซึ่งเป็นบุคคลธรรมดา รวมจำนวน 5 ราย รวมจำนวนหุ้นทั้งหมด 3,226,500 หุ้น (คิดเป็นสัดส่วนร้อยละ 18.08 ของหุ้นที่ออกจำหน่ายแล้วทั้งหมดของ WG) ในราคาหุ้นละ 180 บาท รวมมูลค่าที่เสนอซื้อทั้งสิ้นประมาณ 1,614.2 ล้านบาท
โดยในเช้าวันนี้ (23 พฤศจิกายน) BRH และผู้ขายทั้งหมดจะซื้อขายหุ้นผ่านระบบการซื้อขายในกระดานซื้อขายหลักทรัพย์รายใหญ่ (Big Lot) ในตลาดหลักทรัพย์แห่งประเทศไทย (ตลท.) ทันทีเมื่อระบบการซื้อขายในตลาดหลักทรัพย์ฯ เปิดทำการ
ทั้งนี้ บริษัทฯ คาดว่าการเข้าทำธุรกรรมได้มาซึ่งหุ้นของ WG ในครั้งนี้จะช่วยเสริมสร้างความแข็งแกร่งให้กับธุรกิจการจัดจำ หน่ายเคมีภัณฑ์อุตสาหกรรมของกลุ่มบริษัท โดยช่วยขยายกลุ่มสินค้าและฐานลูกค้าในธุรกิจที่เกี่ยวข้องกันให้มีประสิทธิภาพมากยิ่งขึ้น
นอกจากนี้ BRH จะมีหน้าที่ต้องทำคำเสนอซื้อหลักทรัพย์ที่เหลือทั้งหมดของ WG (Mandatory Tender Offer) ตามหลักเกณฑ์ของประกาศคณะกรรมการกำกับตลาดทุนที่ ทจ.12/2554 เรื่องหลักเกณฑ์เงื่อนไข และวิธีการเข้าถือหลักทรัพย์เพื่อครอบงำกิจการ ลงวันที่ 13 พฤษภาคม 2554 (รวมทั้งที่ได้มีการแก้ไขเพิ่มเติม) เพื่อเสนอซื้อหุ้นที่เหลือทั้งหมดของ WG เป็นจำนวนทั้งสิ้น 8,882,182 หุ้น (คิดเป็นร้อยละ 49.76ของหุ้นที่ออกจำหน่ายแล้วทั้งหมดของ WG และสิทธิออกเสียงทั้งหมดของ WG) ในราคาหุ้นละ 180 บาท รวมมูลค่าที่เสนอซื้อทั้งสิ้นประมาณ 1,598.8 ล้านบาท ซึ่งบริษัทฯ จะให้การสนับสนุนทางการเงินแก่ BRH ในการเข้าทำคำเสนอซื้อดังกล่าว
ขณะเดียวกัน บริษัท ไว้ท์กรุ๊ป จำกัด (มหาชน) หรือ WG  ระบุว่า บริษัทฯ ได้รับแจ้งจากบริษัท บิ๊กซี รีเทล โฮลดิ้ง จำกัด (BRH) (ซึ่งเป็นบริษัทย่อยทางอ้อมของ BJC) ว่า BRH ได้ตกลงซื้อและรับโอนหุ้นในบริษัทฯ จำนวนทั้งสิ้น 8,967,818 หุ้น คิดเป็นร้อยละ 50.24 ของหุ้นที่ออกจำหน่ายแล้วทั้งหมดของบริษัทฯ ในราคาหุ้นละ 180 บาท จากผู้ถือหุ้นหลายรายของบริษัทฯ ได้แก่ OSP (ซึ่งเป็นผู้ถือหุ้นใหญ่ของบริษัทฯ) บริษัท เอ็ม ดี เอ็กซ์ แอสเซท จำกัด และผู้ถือหุ้นรายย่อยซึ่งเป็นบุคคลธรรมดา รวมจำนวน 5 ราย ผ่านกระดานซื้อขายหลักทรัพย์รายใหญ่ (Big Lot) ในตลาดหลักทรัพย์แห่งประเทศไทย
ทั้งนี้เมื่อ BRH และผู้ขายทั้งหมดได้ดำเนินการซื้อขายหุ้นเสร็จสิ้น BRH จะมีสถานะเป็นผู้ถือหุ้นรายใหญ่ของบริษัทฯ รายใหม่ โดยถือหุ้นจำนวนทั้งสิ้น 8,967,818 หุ้น คิดเป็นร้อยละ 50.24 ของหุ้นที่ออกจำหน่ายแล้วทั้งหมดของบริษัทฯ
 
อย่างไรก็ตามขณะนี้บริษัทฯ ยังไม่ได้รับแจ้งจาก BRH ถึงแผนการเปลี่ยนแปลงวัตถุประสงค์การดำเนินธุรกิจหลักและแผนการบริหารของบริษัทฯ อย่างไรก็ดีบริษัทฯ เข้าใจว่าแผนการดำเนินการดังกล่าวจะปรากฏในคำเสนอซื้อหลักทรัพย์ (แบบ 247-4) ที่ BRH จะจัดส่งให้แก่ผู้ถือหุ้นต่อไป
อนึ่ง เช้าวันนี้ (23 พฤศจิกายน) มีรายงานสรุปการซื้อขายกระดานรายใหญ่ (Big lot) ของหุ้น WG จำนวน 7 รายการ ปริมาณ 8,967,818 หุ้น มูลค่ารวม 1.61 พันล้านบาท ราคาเฉลี่ย 180 บาทต่อหุ้น ซึ่งเป็นราคาสูงกว่ากระดานซื้อขาย
โดย ราคาหุ้น WG ล่าสุด ณ เวลา 11.59 น. อยู่ที่ 176.50 บาท บวก 16.50 บาท หรือ 10.31% สูงสุดที่ 179 บาท ต่ำสุดที่ 176.50 บาท ด้วยมูลค่าซื้อขาย 1.62 พันล้านบาท
 